**Dafne Schippers** (sündinud 15. juunil 1992 Utrechtis) on Hollandi kergejõustiklane (sprinter ja seitsmevõistleja).

2010. aastal võitis Schippers juunioride maailmameistrivõistlustel seitsmevõistluses kulla ja 4×100 meetri teatejooksus pronksmedali. Järgmisel aastal võitis ta Tallinnas toimunud juunioride Euroopa meistrivõistlustel kuldmedali seitsmevõistluses. Ta jõudis poolfinaali 2011. aasta Euroopa sisemeistrivõistlustel 60 meetri jooksus, 2011. aasta maailmameistrivõistlustel Daegus 200 meetri jooksus ja 2012. aasta sisemaailmameistrivõistlustel 60 meetri jooksus.

2012. aasta Euroopa meistrivõistlustel Helsingis jooksis Schippers Hollandi 4×100 meetri teatejooksu naiskonna teist vahetust. Holland võitis rahvusrekordiga 42,80 hõbemedali. Lisaks tuli ta 200 meetri jooksus viiendaks. Londoni olümpiamängudel saavutas ta seitsmevõistluses punktisummaga 6324 12. koha. Ta kuulus 4×100 meetri teatejooksu naiskonda, mis saavutas uue riigirekordiga 42,42 kuuenda koha.

2013. aasta Euroopa U23 meistrivõistlustel Tamperes võitis Schippers kuldmedali 100 meetri jooksus ajaga 11,13 ja pronksmedali kaugushüppes tulemusega 6.59. Sama aasta maailmameistrivõistlustel Moskvas võitis ta seitsmevõistluses pronksmedali, püstitades Hollandi rekordiks 6477 punkti. 2014. aastal võitis ta Euroopa meistrivõistlustel Zürichis kuldmedali 100 ja 200 meetri jooksus, püstitades viimasel alal rahvusrekordi 22,03.

2015. aasta Euroopa sisemeistrivõistlustel Prahas võitis ta 60 meetri jooksus isikliku rekordiga 7,05 kuldmedali. 2015. aasta mais jooksis Schippers 100 meetri distantsil riigi rekordiks 10,94, mis on ühtlasi üle kümne aasta kiireim aeg, mille Euroopa naissprinterid on välja jooksnud. Sama aasta juulis jooksis ta 10,92. Maailmameistrivõistlustel Pekingis võitis Schippers 100 meetri jooksus hõbeda, parandades oma rekordit veel 11 sajandikuga (10,81). 200 meetri jooksus tuli ta maailmameistriks ajaga 21,63, mis on maailmameistrivõistluste ja Euroopa rekord. Schippers tõusis sellega 200 meetri jooksu kõigi aegade edetabelis kolmandaks.

2016. aasta sisemaailmameistrivõistlustel Portlandis võitis ta 60 meetri jooksus 7,04-ga hõbemedali. Euroopa meistrivõistlustel Amsterdamis osales ta 100 meetri jooksus ja 4×100 meetri teatejooksus. Ta tuli 100 meetri distantsil teist korda Euroopa meistriks, kui võitis kuldmedali 10,90-ga. 4×100 meetri teatejooksu naiskonnas tuli ta Hollandi rekordiga 42,04 Euroopa meistriks.

2016. aasta suveolümpiamängudel Rio de Janeiros tuli ta 100 meetri jooksus 10,90-ga viiendaks. 200 meetri jooksus sai ta Jamaica sprinteri Elaine Thompsoni järel hõbemedali, joostes ajaga 21,88. 4×100 meetri teatejooksus jäi ta koos Hollandi naiskonnaga finaalist välja, kui eeljooksus joosti 42,88. 

2017. aasta maailmameistrivõistlustel Londonis võitis ta 100 meetri jooksus 10,96-ga pronksmedali. 200 meetri jooksus tuli ta teist korda maailmameistriks, võites kuldmedali ajaga 22,05. 4×100 meetri teatejooksus sai ta Hollandi naiskonnaga kaheksanda koha ajaga 43,07.

2018. aasta Euroopa meistrivõistlustel Berliinis võitis ta kolm medalit: 200 meetri jooksus ja 4×100 meetri teatejooksus hõbemedali ning 100 meetri jooksus 10,99-ga pronksmedali.

Aastatel 2014 ja 2015 valiti ta Euroopa aasta naiskergejõustiklaseks ning 2015. ja 2017. aastal ka Hollandi aasta naissportlaseks.

Dafne Schippers 2015. aasta MM-il Pekingis

Isiklikud rekordid
------------------

### Välisrekordid

| Ala | Tulemus | Aeg | Koht |
| --- | --- | --- | --- |
| 100 m jooks | **10,81** | 24. august 2015 | Hiina Peking |
| 200 m jooks | **21,63** | 28. august 2015 | Hiina Peking |
| 800 m jooks | **2.08,59** | 1. juuni 2014 | Austria Götzis |
| 100 m tõkkejooks | **13,13** | 31. mai 2014 | Austria Götzis |
| Kõrgushüpe | **1.80** | 3. august 2012 | Suurbritannia London |
| Kaugushüpe | **6.78** | 26. juuli 2014 | Holland Amsterdam |
| Kuulitõuge | **14.66** | 30. mai 2015 | Austria Götzis |
| Odavise | **42.22** | 31. mai 2015 | Austria Götzis |
| Seitsmevõistlus | **6545** | 1. juuni 2014 | Austria Götzis |

### Siserekordid

| Ala | Tulemus | Aeg | Koht |
| --- | --- | --- | --- |
| 60 m jooks | **7,00** | 13. veebruar 2016 | Saksamaa Berliin |
| 60 m tõkkejooks | **8,18** | 7. jaanuar 2012 | Holland Apeldoorn |
| Kaugushüpe | **6.48** | 21. veebruar 2015 | Holland Apeldoorn |

Viited
------

1. 1 2 3  Dafne Schippers. european-athletics.org. Vaadatud 7.8.2017
2. 1 2 3 4 5 6 7 8 9  "Dafne Schippers – Tulemused". sport24.ee
3. ↑  "EM: Naiste sprindi võitis noor hollandlanna". Sport ERR. 13. august 2014. Vaadatud 25.08.2015
4. ↑  "VIDEO | EM: Hollandlanna Schippers võitis kulla ka 200 m jooksus". Sport ERR. 15. august 2014. Vaadatud 25.08.2015
5. ↑  "Eurooplanna jooksis Hollandis viimase 11 aasta kiireimad sada meetrit". Sport ERR. 25. mai 2015. Vaadatud 25.08.2015
6. ↑  "Video: Lavillenie ületas järjekordselt teivashüppes kuus meetrit". Postimees Sport. 25. juuli 2015. Vaadatud 25.08.2015
7. ↑  "Maailma kiireim naine on Fraser-Pryce, hõbe Euroopasse". Postimees Sport. 24. august 2015. Vaadatud 25.08.2015
8. ↑  "Dafne Schippers võitis ülekaalukalt 100 meetri kulla". Sport ERR. 8. juuli 2016. Vaadatud 10.07.2016
9. ↑  "Schippers aitas Hollandi naiskonna 4x100 meetri võidule". Sport ERR. 10. juuli 2016. Vaadatud 11.07.2016
10. ↑  "Renaud Lavillenie ja Dafne Schippers krooniti Euroopa aasta kergejõustiklasteks". Eesti Kergejõustikuliit. 13. oktoober 2014. Vaadatud 25.08.2015
11. ↑  "Euroopa aasta naiskergejõustiklaseks valiti imelise hooaja teinud hollandlanna". Postimees Sport. 17. oktoober 2015. Vaadatud 18.03.2016

Välislingid
-----------

|  |  |
| --- | --- |
|  | Pildid, videod ja helifailid Commonsis: **Dafne Schippers** |

* Ametlik koduleht
* Dafne Schippers Rahvusvahelise Kergejõustikuliidu kodulehel (inglise) Muuda Vikiandmetes
* Dafne Schippers veebisaidil Olympedia (inglise) Muuda Vikiandmetes

| * v
* r
Naiste 200 m jooksu maailmameistrid |
| --- |
| 
1983: Marita Koch • 1987: Silke Gladisch • 1991: Katrin Krabbe • 1993: Merlene Ottey • 1995: Merlene Ottey • 1997: Žanna Pintusevitš • 1999: Inger Miller • 2001: Debbie Ferguson • 2003: Anastasija Kapatšinskaja • 2005: Allyson Felix • 2007: Allyson Felix • 2009: Allyson Felix • 2011: Veronica Campbell-Brown • 2013: Shelly-Ann Fraser-Pryce • 2015: Dafne Schippers • 2017: Dafne Schippers • 2019: Dina Asher-Smith • 2022: Shericka Jackson • 2023: Shericka Jackson |